# Aurora Folquer i Pedret

Aurora Folquer i Pedret (Maella, 7 de setembre de 1888 - ?) va ser una pintora catalana activa les primeres dècades del segle xx.
Filla d’un farmacèutic aragonès i d’una catalana, Aurora Folquer va néixer a Maella cap el 1883, segons algunes fonts, o el 7 de setembre de 1888, segons d'altres. Es va iniciar en la pintura pels volts del 1910 amb Dionisio Lasuén, un mestre saragossà, i a finals de 1912 es va desplaçar a Barcelona per estudiar amb Francesc Galí.
El febrer de 1913 va fer la seva exposició de presentació a les Galeries Dalmau, mostrant una vintena d’obres. Segons la premsa de l’època, hi va exposar asuntos pintorescos i tipos característicos, d’entre els quals destacaven unes gitanes de gran format molt atrevides, i va sorprendre per la seva pintura espontània i acolorida. Tres anys més tard va participar en l'exposició d’artistes aragonesos que es va fer al Centre Aragonès de Barcelona i l’any 1917 ho va fer en l'exposició en honor dels enviats francesos que havien arribat a la ciutat per a la clausura de l'exposició d’art francès que es va presentar a les Galeries Dalmau.
El novembre de 1925 va tornar a exposar individualment a les Galeries Dalmau. A la dècada de 1920 també va participar en l'Exposició d’Art Modern Nacional i Estranger celebrada a les mateixes galeries el 1929, en la qual es van veure un total de 105 obres de 55 artistes, entre les quals Elvira Homs Ferrés, Montserrat Casanova i Maria Lluïsa Lamor. En el catàleg de la mostra es referencia que hi va exposar una gitana.
La darrera notícia que se’n té, d’uns anys més tard, és la seva participació al Salón de Artistas Aragoneses que es va fer al Centre Aragonès de Barcelona l’octubre de 1935, coordinat per l’artista Eleuterio Blasco Ferrer, en el qual va presentar dues pintures.
El Museu Comarcal de Manresa conserva tres obres d’Aurora Folquer. L’any 2020 l'Ajuntament de Maella va recuperar alguns quadres de la pintora que estaven a punt de ser destruïts.

## Referències

* ↑ «Aurora Folquer Pedret. España, Aragón, censos electorales, 1890-1934» (en anglès). Family Search. [Consulta: 10 abril 2021].
* ↑ «Aurora Folquer Pedret | Xarxa de padrons històrics». [Consulta: 10 abril 2021].
* ↑ Dels fons a la superfície: obres d'artistes catalanes contemporànies anteriors a la dictadura franquista. Barcelona: Centro de Cultura de Dones Francesca Bonnemaison, 2008, p. 39-40. ISBN 978-84-612-2004-5.
* ↑ «Edición del martes, 25 febrero 1913, página 9 - Hemeroteca - Lavanguardia.es». [Consulta: 10 abril 2021].
* 1 2 Montmany, Antònia; Navarro, Montserrat; Tort, Narta; Fontbona, Francesc. Repertori d'exposicions individuals d'art a Catalunya (fins a l'any 1938). Barcelona: Institut d'Estudis Catalans, 1999, p. 142, cat. 1041-1042 (Memòries de la Secció Històrico-Arqueològica). ISBN 84-7283-444-1.
* ↑ Feminal, núm. 71, 23-02-1913, p. 4.
* ↑ «Edición del sábado, 09 septiembre 1916, página 2 - Hemeroteca - Lavanguardia.es». [Consulta: 10 abril 2021].
* ↑ Repertori de catàlegs d'exposicions col·lectives d'art a Catalunya (fins a l'any 1938). 1. ed. Barcelona: Institut d'Estudis Catalans, 2002, p. 107, 170 i 249. ISBN 84-7283-661-4.
* ↑ Exposició d'Art Modern Nacional i Estranger. Barcelona: Galeries Dalmau, 1929. Arxivat 2021-04-10 a Wayback Machine.
* ↑ Pérez Moreno, Rubén «El salón de artistas aragoneses de 1935». Artigrama, núm. 28, 2013, p. 439-452. Arxivat de l'original el 2021-04-10. ISSN: 0213-1498 [Consulta: 10 abril 2021].
* ↑ «Aurora Folquer. Museus en línia». Generalitat de Catalunya. Arxivat de l'original el 2021-04-10. [Consulta: 10 abril 2021].
* ↑ «Ajuntament de Maella». [Consulta: 10 abril 2021].

## Bibliografia

* Brihuega Sierra, Jaime. Las vanguardias artísticas en España. 1909-1936 (en castellà). Madrid: Itsmo, 1981, p. 299-300. ISBN 84-7090-118-4.
* Coll Mirabent, Isabel. Diccionario de mujeres pintoras de la España del siglo XIX (en castellà). El Centaure Groc, 2001, p. 102. ISBN 9788493185213.
* Feminal, núm. 71, 23-02-1913, p. 4.
* Rodrigo Villena, Isabel «Las artistas catalanas, su lugar en la revista Feminal (1907-1917)». Locus Amoenus, núm. 15, 2017, p. 223-244.